Stone Mountain

Stone Mountain on vuori Yhdysvaltojen Georgian osavaltion DeKalbin piirikunnassa Atlantan koillispuolella. Vuori on puisto ja suosittu matkailukohde, mutta se tunnetaan myös kiistanalaisesta Konfederaation muistomerkistä. 
Maantiede ja geologia.
Stone Mountain sijaitsee Yhdysvaltojen Georgian osavaltion DeKalbin piirikunnassa Atlantan kaupungin koillispuolella. Vuori itsessään on graniittikupoli. Vuori on muodostunut noin 300 miljoonaa vuotta sitten Blue Ridge Mountains- ja Appalakien muodostumisen yhteydessä. Graniitin ohella vuori on kvartsimonsoniittia. Vuoren huippu on noin 514 metrin (1 686 jalan) korkeudella merenpinnasta. Ympäröivä alue on hyvin tasaista, joten vuori erottuu selvästi ympäristöstään.
Historia.
Stone Mountainin alueella on ollut arkeologisten löydösten perusteella ihmisasutusta jo noin 9 000 vuotta sitten. Paikalliset alkuperäisasukkaat olivat cherokeeita ja creekejä. Stone Mountain sijaitsi suurin piirtein näiden kahden ryhmän alueiden välissä. Eurooppalaisia siirtolaisia kuten kauppiaita alkoi saapua alueelle 1600-luvulla ja siirtolaisasutus levittäytyi seudulle 1800-luvun alussa. Intiaanit joutuivat luopumaan alueista Flintjoen itäpuolella Indian Springsin sopimuksella vuonna 1821. Vuoren juurelle oli muodostunut asutusta, josta tuli nykyinen Stone Mountainin kaupunki. Stone Mountainin graniittia louhittiin rakennusmateriaaliksi. Louhinnan seurauksena vuorelta katosi aikanaan paikalla olleita maamerkkejä, kuten sen huipulla sijainnut Devil’s Crossroads.
1900-luvulla paikkaa teki tunnetuksi sinne rakennettu Konfederaation muistomerkki ja Ku Klux Klan. Elokuvan "Kansakunnan synty" innoittamana pastori William Simmons alkoi järjestää vuorella KKK:n tapahtumia. Marraskuussa 1915 joukko sen jäseniä sytytti ristin tuleen vuoren huipulla. Tapahtumat liittyivät klaanin niin sanottuun toiseen nousukauteen, jolloin sen toiminta aktivoitui hiljaiselon jälkeen. Konfederaation muistomerkki liittyi puolestaan niin sanottuun Lost Cause -ajatukseen. United Daughters of the Confederacy eli UDC oli perustanut järjestön Stone Mountain Confederate Monumental Association (SMCMA), ja se värväsi vuonna 1916 Mount Rushmoresta tunnetun kuvanveistäjä Gutzon Borglumin tekemään paikalle Etelävaltioiden eli Konfederaation muistomerkin. Alkujaan muistomerkin oli tarkoitus esittää Etelävaltioiden puolella taistellutta kenraali Robert E. Leetä, konfederaation sotilaita ja KKK:n jäseniä. Hanke viivästyi ensimmäisen maailmansodan takia ja lopulta riidat Borglumin ja SMCMA:n välillä johtivat ensimmäisen eroon vuonna 1925. Muistomerkistä oli valmistunut tuolloin vain Leetä esittävä osa. Hanketta ei jatkettu 1930-luvun laman aikana. Kuvernööri Eugene Talmadge aloitti hankkeen uudestaan Stone Mountain Memorial Association eli SMMA:n kautta vuonna 1941, mutta ajatus tyrehtyi tällä kertaa toiseen maailmansotaan. 
Ajatus muistomerkistä nousi jälleen esiin 1950-luvulla kansalaisoikeusliikkeen noustessa. Monet valkoiset etelävaltioiden asukkaat vastustivat liikettä, mikä herätti taas ajatuksen muistomerkistä Etelävaltioille. Vuonna 1958 Georgian osavaltio osti Stone Mountainin kahden miljoonan dollarin hintaan ja SMMA:sta tuli osavaltion elin. SMMA päätti viimeistellä muistomerkin, joka esittäisi lopulta Robert E. Leetä, Thomas “Stonewall” Jacksonia ja Jefferson Davisia. Muistomerkki avattiin lopulta virallisesti vuonna 1970 ja se on ollut myöhemmin hyvin kiistanalainen. Esimerkiksi Southern Poverty Law Center kuvaili paikkaa "valkoisen ylivallan alttarina". 
Nykyinen Stone Mountain on puisto, jolla vierailee noin neljä miljoonaa matkailijaa vuosittain. Vuorella sijaitsee esimerkiksi vaellusreittejä, leirintäpaikkoja, golfrata, sekä historiallinen kylä ja plantaasi.